मंत्री मस्तान को हटाने के लिए याचिका
राज्यके उत्पाद, मद्य निषेध एवं निबंधन मंत्री अब्दुल जलील मस्तान को मंत्रिमंडल से हटाने के लिए पटना हाईकोर्ट में जनहित याचिका दायर की गई है। उनपर प्रधानमंत्री के खिलाफ अभद्र टिप्पणी करने और जनता को अपराध के लिए उकसाने का आरोप लगाया गया है।
याचिकाकर्ता हाईकोर्ट के एडवोकेट श्रीनाथ पाठक हैं। याचिका में 22 फरवरी को अमौर (पूर्णिया ) में मंत्री द्वारा प्रधानमंत्री की तस्वीर पर जूते-चप्पल फेंकते हुए जनता को उकसाने को मंत्रिमंडल में नियुक्ति पर ली जानेवाली शपथ का उल्लंघन बताते हुए इसे देश की सार्वभौमिकता पर खतरा बताया गया है।
अपना घर को बड़ी जगह मुहैया कराने को लेकर जवाब तलब
पटना| कार्यकारीमुख्य न्यायाधीश हेमंत गुप्ता न्यायमूर्ति सुधीर सिंह की खंडपीठ ने पीआईएल में तब्दील हुई अखबार की एक खबर पर सुनवाई के क्रम में राज्य सरकार से इस बाबत जवाब मांगा है कि बाल श्रमिक और भटके हुए बच्चों के आश्रय स्थल अपना घर के लिए बड़े इमारत का इंतजाम कितने दिनों में हो जाएगा? राज्य सरकार की तरफ से अपर महाधिवक्ता कौशल कुमार झा ने कोर्ट को बताया कि हाईकोर्ट के पिछले आदेश के आलोक में बच्चों की चिकित्सा जांच के लिए सरकारी डॉक्टर और फिजियोथेरेपिस्ट को अपना घर में नियुक्त कर दिया गया है। बच्चों की बढ़ती तादाद को देखते हुए श्रम संसाधन विभाग जल्द ही बड़ी इमारत की व्यवस्था करेगा। मामले की अगली सुनवाई 4 हफ्ते बाद होगी।
टॉपर घोटाले में लालकेश्वर की जमानत पर सुनवाई टली
पटना| टॉपरघोटाले के मुख्य आरोपी और बिहार विद्यालय परीक्षा समिति के पूर्व अध्यक्ष लालकेश्वर प्रसाद की जमानत याचिका की सुनवाई 27 मार्च तक के लिए टल गई। न्यायमूर्ति वीरेंद्र कुमार ने याचिकाकर्ता के वकील के अनुरोध पर सुनवाई को 27 मार्च के लिए स्थगित कर देने का आदेश दिया। गौरतलब है कि टॉपर घोटाले के एक और आरोपी बच्चा राय को हाईकोर्ट से मिली जमानत पर 6 मार्च को सुप्रीम कोर्ट द्वारा रोक लगा दी गई थी। बच्चा राय के जमानती आदेश को रद्द करने की राज्य सरकार की विशेष अनुमति याचिका पर 20 मार्च को अगली सुनवाई मुकर्रर की गई है। याचिकाकर्ता की तरफ से सुप्रीम कोर्ट की उक्त सुनवाई के बाद ही लालकेश्वर की याचिका पर सुनवाई के लिए अनुरोध किया गया, जिसे हाईकोर्ट ने मंजूर करते हुए सुनवाई स्थगित कर दी।
hin_Deva hin_Deva hin_Deva hin_Deva hin_Deva bho_Deva hin_Deva